端午
作者：文天祥
朝代：宋

paragraphs: 五月五日午，薰風自南至。
試爲問大鈞，舉杯三酹地。
田文當日生，屈原當日死。
生爲薛城君，死作汨羅鬼。
高堂狐兔遊，雍門發悲涕。
人命草頭露，榮華風過耳。
唯有烈士心，不隨水俱逝。
至今荆楚人，江上年年祭。
不知生者榮，但知死者貴。
勿謂死可憎，勿謂生可喜。
萬物皆有盡，不滅唯天理。
百年如一日，一日或千歲。
秋風汾水辭，春暮蘭亭記。
莫作留連悲，高歌舞槐翠。